ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สช. 40/2564

เรื่อง  การให้ความเห็นชอบบริษัทประเมินมูลค่าทรัพย์สินและ

ผู้ประเมินหลักสําหรับธุรกรรมในตลาดทุน

(ฉบับที่ 3)

\_\_\_\_\_\_\_\_\_\_\_\_\_\_\_\_\_\_\_\_\_\_\_

                    โดยที่ข้อมูลเกี่ยวกับการประเมินมูลค่าทรัพย์สินที่เกี่ยวข้องกับธุรกรรมในตลาดทุน

เป็นข้อมูลสําคัญที่มีผลต่อการตัดสินใจลงทุนของประชาชน การประเมินมูลค่าทรัพย์สินดังกล่าวจึงจําเป็นต้องอาศัยบุคคลที่มีความรู้ ความสามารถ และความรับผิดชอบเป็นผู้ดําเนินการ ประกาศคณะกรรมการกํากับหลักทรัพย์และตลาดหลักทรัพย์ ประกาศคณะกรรมการกํากับตลาดทุน และประกาศสํานักงานคณะกรรมการกํากับหลักทรัพย์และตลาดหลักทรัพย์ที่เกี่ยวกับธุรกรรมในตลาดทุน จึงมีข้อกําหนดให้การประเมินมูลค่าทรัพย์สินข้างต้นต้องดําเนินการโดยบริษัทประเมินมูลค่าทรัพย์สินที่อยู่ในบัญชีที่สํานักงานให้ความเห็นชอบ และโดยที่เป็นการสมควรให้มีการปรับปรุงหลักเกณฑ์เกี่ยวกับการขอความเห็นชอบ ระยะเวลาการให้ความเห็นชอบ และการยื่นหรือรายงานต่าง ๆ ให้มีความเหมาะสมยิ่งขึ้น สํานักงานออกประกาศเกี่ยวกับการให้ความเห็นชอบไว้ดังต่อไปนี้ 


ข้อ ๑ ให้เพิ่มความต่อไปนี้เป็นข้อ 5/1 ก่อนหมวด 1 การขอความเห็นชอบและการให้ความเห็นชอบ แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555 

“ข้อ 5/1   การแจ้ง การยื่น หรือการส่งข้อมูลหรือเอกสารตามประกาศนี้ ให้เป็นไปตามรูปแบบและวิธีการที่สํานักงานกําหนดไว้บนเว็บไซต์ของสํานักงาน”


ข้อ ๒ ให้ยกเลิกความในข้อ 9 แห่งประกาศสํานักงานคณะกรรมการกํากับหลักทรัพย์

และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและ

ผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 45/2558  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน (ฉบับที่ 2) ลงวันที่ 10 กรกฎาคม พ.ศ. 2558  และให้ใช้ความต่อไปนี้แทน

 

                    “ข้อ 9  สํานักงานจะแจ้งผลการพิจารณาคําขอความเห็นชอบภายในระยะเวลาดังต่อไปนี้ นับแต่วันที่สํานักงานได้รับเอกสารหลักฐานถูกต้องครบถ้วนตามคู่มือสําหรับประชาชน 

                    (1)  เก้าสิบวัน ในกรณีทั่วไป

                    (2)  เจ็ดวัน ในกรณีที่เป็นการขอต่ออายุการให้ความเห็นชอบ” 


ข้อ ๓ ให้ยกเลิกความใน (7) ของข้อ 11 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555  และให้ใช้ความต่อไปนี้แทน

“(7)  ผ่านการทดสอบหรืออบรมความรู้ความสามารถตามแนวทางที่กําหนดไว้บนเว็บไซต์ของสํานักงาน” 


ข้อ ๔ ให้ยกเลิกความในข้อ 13 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555  และให้ใช้ความต่อไปนี้แทน

                     “ข้อ 13   การให้ความเห็นชอบเป็นบริษัทประเมินมูลค่าทรัพย์สินในตลาดทุนและผู้ประเมินหลักตามหมวดนี้ มีกําหนดคราวละห้าปีปฏิทิน โดยการให้ความเห็นชอบในครั้งแรกให้มีผลตั้งแต่วันที่ได้รับความเห็นชอบ แต่ให้การนับระยะเวลาห้าปีเริ่มตั้งแต่วันที่ 1 มกราคมของปีถัดไป”  


ข้อ ๕ ให้ยกเลิกความใน (2) ของข้อ 14 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555  และให้ใช้ความต่อไปนี้แทน

“(2)  ในกรณีที่บริษัทประเมินมูลค่าทรัพย์สินในตลาดทุนได้ยื่นคําขอต่ออายุการให้ความเห็นชอบล่วงหน้าอย่างน้อยหกสิบวันก่อนสิ้นสุดระยะเวลาการให้ความเห็นชอบ หากสํานักงาน ไม่แจ้งผลการพิจารณาคําขอความเห็นชอบภายในวันสิ้นสุดระยะเวลาการให้ความเห็นชอบ ให้บริษัทประเมินมูลค่าทรัพย์สินในตลาดทุนหรือผู้ประเมินหลักรายนั้นปฏิบัติหน้าที่ต่อไปได้ จนกว่าสํานักงาน จะแจ้งผลการพิจารณา


ข้อ ๖ ให้ยกเลิกความใน (3) ของข้อ 14 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555  และให้ใช้ความต่อไปนี้แทน

“(3)  บริษัทประเมินมูลค่าทรัพย์สินในตลาดทุนหรือผู้ประเมินหลักจะได้รับการต่ออายุการให้ความเห็นชอบต่อเมื่อเป็นไปตามหลักเกณฑ์ดังต่อไปนี้  เว้นแต่เป็นกรณีตามข้อ 14/1

(ก)  ในกรณีการต่ออายุของบริษัทประเมินมูลค่าทรัพย์สินในตลาดทุน ต้องเป็นไปตามหลักเกณฑ์ที่กําหนดในข้อ 10

(ข)  ในกรณีการต่ออายุของผู้ประเมินหลัก ต้องเป็นไปตามหลักเกณฑ์ที่กําหนดในข้อ 11(1) (2) (5) (6) และ (7) โดยอนุโลม และบุคคลดังกล่าวได้ลงลายมือชื่อในรายงานการประเมินมูลค่าทรัพย์สินเพื่อธุรกรรมในตลาดทุนอย่างน้อยสองงานภายในรอบระยะเวลาห้าปีก่อนวันที่ยื่นคําขอต่ออายุการให้ความเห็นชอบต่อสํานักงาน” 


ข้อ ๗ ให้เพิ่มความต่อไปนี้เป็นข้อ 14/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555  

“ข้อ 14/1   ในกรณีที่บริษัทประเมินมูลค่าทรัพย์สินในตลาดทุนหรือผู้ประเมินหลักที่ขอต่ออายุการให้ความเห็นชอบ ไม่เป็นไปตามข้อ 14(3) ด้วยเหตุดังต่อไปนี้ สํานักงานอาจผ่อนผันไม่นําหลักเกณฑ์ดังกล่าวมาใช้พิจารณาคําขอต่ออายุการให้ความเห็นชอบได้

(1) บริษัทประเมินมูลค่าทรัพย์สินในตลาดทุนไม่เป็นไปตามข้อ 10(5) เนื่องจากผู้ประเมินหลักไม่เป็นไปตามข้อ 11(7) 

(2)  ผู้ประเมินหลักไม่เป็นไปตามข้อ 11(7)    

บริษัทประเมินมูลค่าทรัพย์สินในตลาดทุนหรือผู้ประเมินหลักที่ได้รับการผ่อนผันตามวรรคหนึ่ง ต้องดําเนินการแก้ไขเพื่อให้เป็นไปตามข้อ 10(5) หรือข้อ 11(7) แล้วแต่กรณี ภายในระยะเวลาดังต่อไปนี้ นับแต่วันที่ได้รับความเห็นชอบ 

(1)  หนึ่งปี ในกรณีบริษัทประเมินมูลค่าทรัพย์สินในตลาดทุน

(2)  หกเดือน ในกรณีผู้ประเมินหลัก โดยระหว่างที่ยังไม่อาจแก้ไขได้ ให้ปฏิบัติหน้าที่  เป็นผู้ประเมินมูลค่าทรัพย์สินเพื่อธุรกรรมในตลาดทุนได้เฉพาะงานที่ได้รับไว้ก่อนแล้วเท่านั้น

ในกรณีที่บริษัทประเมินมูลค่าทรัพย์สินในตลาดทุน หรือผู้ประเมินหลักไม่สามารถดําเนินการแก้ไขภายในระยะเวลาหรือเงื่อนไขที่กําหนดในวรรคสอง ให้การให้ความเห็นชอบเป็นอันสิ้นสุดลง”


ข้อ ๘ ให้ยกเลิกความในข้อ 16 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555 เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555 และให้ใช้ความต่อไปนี้แทน 

 “ข้อ 16  ในกรณีที่บริษัทประเมินมูลค่าทรัพย์สินในตลาดทุนที่ได้รับความเห็นชอบตามหมวดนี้รายใดไม่สามารถดํารงลักษณะให้เป็นไปตามหลักเกณฑ์เกี่ยวกับจํานวนผู้ประเมินมูลค่าทรัพย์สินที่กําหนดในข้อ 10(5) ให้บริษัทประเมินมูลค่าทรัพย์สินในตลาดทุนรายนั้นดําเนินการแก้ไขเพื่อให้มีลักษณะตามที่กําหนด ภายในระยะเวลาดังต่อไปนี้

(1)  หนึ่งปีนับแต่วันที่ไม่สามารถดํารงลักษณะนั้นได้ ในกรณีทั่วไป

(2)  หกเดือนนับแต่วันที่การให้ความเห็นชอบผู้ประเมินหลักสิ้นสุดลงตามข้อ 14/1 วรรคสาม ในกรณีที่บริษัทประเมินมูลค่าทรัพย์สินในตลาดทุนไม่สามารถดํารงลักษณะได้เนื่องจากผู้ประเมินหลักไม่สามารถแก้ไขลักษณะภายในระยะเวลาและเงื่อนไขที่กําหนดตามข้อ 14/1”


ข้อ ๙ ให้เพิ่มความต่อไปนี้เป็นข้อ 16/1 ในส่วนที่ 2 หลักเกณฑ์และระยะเวลาการให้ความเห็นชอบเป็นบริษัทประเมินมูลค่าทรัพย์สินในตลาดทุนและผู้ประเมินหลัก ของหมวด 1 การขอความเห็นชอบและการให้ความเห็นชอบ แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555

“ข้อ 16/1  ในกรณีที่บริษัทประเมินมูลค่าทรัพย์สินในตลาดทุนรายใดมีผู้ประเมินหลัก

ที่ไม่สามารถดํารงลักษณะให้เป็นไปตามหลักเกณฑ์ในข้อ 11(7) ให้บริษัทประเมินมูลค่าทรัพย์สิน

ในตลาดทุนดังกล่าวแจ้งการไม่สามารถดํารงลักษณะของผู้ประเมินหลักต่อสํานักงาน ภายในเจ็ดวัน

นับแต่วันทําการสุดท้ายของปีนั้น ๆ”


ข้อ ๑๐ ให้ยกเลิกความใน (1) และ (2) ของข้อ 30 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ.  2555  และให้ใช้ความต่อไปนี้แทน

“(1)  บริษัทประเมินมูลค่าทรัพย์สินในตลาดทุนหรือผู้ประเมินหลักได้แจ้งต่อสํานักงานหรือองค์กรวิชาชีพประเมินตามข้อ 17 ถึงความประสงค์ที่จะยุติการปฏิบัติงานเป็นบริษัทประเมินมูลค่าทรัพย์สินในตลาดทุนหรือผู้ประเมินหลัก แล้วแต่กรณี

(2)  บริษัทประเมินมูลค่าทรัพย์สินในตลาดทุนหรือผู้ประเมินหลักที่ได้รับความเห็นชอบตามหมวด 1 หรือหมวด 2 มีลักษณะต้องห้ามกลุ่มที่ 1 หรือมีลักษณะต้องห้ามกลุ่มที่ 2 ในข้อ 25(2) (3) (4) หรือ (5) หรือได้รับแจ้งจากสํานักงานว่ามีลักษณะต้องห้ามกลุ่มที่ 2 ในข้อ 25(1)” 


ข้อ ๑๑ คําขอความเห็นชอบ และคําขอต่ออายุการให้ความเห็นชอบเป็นบริษัทประเมินมูลค่าทรัพย์สินในตลาดทุน หรือผู้ประเมินหลักที่ได้ยื่นต่อสํานักงานก่อนวันที่ประกาศนี้ใช้บังคับ และผู้ยื่นคําขอมิได้แจ้งต่อสํานักงานว่าประสงค์จะขอความเห็นชอบภายใต้ข้อกําหนดที่แก้ไขเพิ่มเติมโดยประกาศนี้ ให้การพิจารณาให้ความเห็นชอบอยู่ภายใต้ข้อกําหนดแห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สช. 24/2555  เรื่อง การให้ความเห็นชอบบริษัทประเมินมูลค่าทรัพย์สินและผู้ประเมินหลักสําหรับธุรกรรมในตลาดทุน ลงวันที่ 6 พฤศจิกายน พ.ศ. 2555 ก่อนการแก้ไขเพิ่มเติมโดยประกาศนี้  ทั้งนี้ ให้การให้ความเห็นชอบดังกล่าวมีระยะเวลาห้าปีปฏิทิน โดยมีผลตั้งแต่วันที่ได้รับความเห็นชอบ แต่ให้การนับระยะเวลาห้าปีเริ่มตั้งแต่วันที่ 1 มกราคมของปีถัดไป


ข้อ ๑๒ เพื่อประโยชน์ในการนับระยะเวลาการให้ความเห็นชอบตามข้อ 4 แห่งประกาศนี้ การให้ความเห็นชอบต่ออายุสําหรับคําขอที่ยื่นมาเป็นครั้งแรกภายหลังจากวันที่ประกาศนี้ใช้บังคับ ให้เริ่มนับระยะเวลาห้าปีตั้งแต่วันที่ 1 มกราคม ของปีถัดไป


ข้อ ๑๓ บริษัทประเมินมูลค่าทรัพย์สินในตลาดทุนและผู้ประเมินหลักที่ได้รับ

ความเห็นชอบจากสํานักงานอยู่ก่อนวันที่ประกาศนี้ใช้บังคับ ให้ปฏิบัติหน้าที่ต่อไปได้ตามระยะเวลา

การให้ความเห็นชอบที่เหลืออยู่ 


ข้อ ๑๔ ประกาศนี้ให้ใช้บังคับตั้งแต่วันที่ 1 กรกฎาคม พ.ศ. 2564  เป็นต้นไป เว้นแต่ข้อ 6 และข้อ 7 ให้ใช้บังคับตั้งแต่วันที่ 1 กรกฎาคม พ.ศ. 2566 เป็นต้นไป


ผู้มีอํานาจลงนาม -    ประกาศ ณ  วันที่ 14 มิถุนายน พ.ศ. 2564 

 

 

 

                                                            (นางสาวรื่นวดี  สุวรรณมงคล)

                                                                        เลขาธิการ   
                                          สํานักงานคณะกรรมการกํากับหลักทรัพย์และตลาดหลักทรัพย์